G Run setur stefnuna á makrílveiðar og vinnslu Frá fiskvinnslu G Run í Grundarfirði . Ljósm. rax . Forsvarsmenn Guðmundar Runólfssonar hf. í Grundarfirði hafa ákveðið að veðja á makrílveiðar og vinnslu í sumar . Þeir bregðast þannig við því að veiðiheimildir fyrirtækisins duga nú eftir skerðingar á bolfiski einungis til níu og hálfs mánaðar vinnslu í stað 11 mánaða áður . Áform þeirra G. Run manna beinast að því að frysta makrílinn og beita við veiðarnar tveimur togskipum á tvíburatrolli , Hringi SH og Helga SH . Veiðar og vinnsla yrðu frá miðjum júlí til ágústloka þangað til nýtt kvótaár hefst . Af þessum ástæðum hefur sumarleyfum hjá starfsfólki G. Run verið flýtt um mánuð , fram í miðjan júní . Þetta er frumraun þeirra G Run manna í veiðum og vinnslu á uppsjávarfiski . Eftir er að úthluta kvóta á veiðarnar . Það verður gert í byrjun næstu viku og þeir G Run menn vonast til að fá úthlutað samtals ríflega þúsund tonnum á bæði skipin . Guðmundur Runólfsson hf. er búinn að fjárfesta fyrir um 40 milljónir í vinnslubúnaði og veiðarfærum til makrílveiðanna . Guðmundur Smári Guðmundsson framkvæmdastjóri segir að þetta sér í raun mikil áhætta , bæði sé ekki vitað hve mikinn kvóta skipin fái , en væntanlega verði hann á bilinu 300 - 750 tonn á hvort skip . Þá felist áhættan líka í því hvort makríllinn gangi á miðin fyrir Vesturlandinu , út af Snæfellsnesi og Breiðafirði . „ Við vitum að hann hefur gengið á þau mið og ætlum að sækja hann þangað . Það þýðir ekkert að sitja með hendur í skauti og senda fólkið á atvinnuleysisbætur í þrjá mánuði . Við erum líka með þessu að freista þess að festa okkur í veiðum og vinnslu á makríl sem er ábatasöm ef vel tekst til , “ segir Guðmundur Smári , en hjá G. Run starfa um 80 manns , þar af eru tæplega fimmtíu við frystihúsið og vinnsluna .